खेत पर लगे पेड़ काटे, विरोध करने पर किसान को जिंदा जलाने की कोशिश
नजीराबाद की घटना, आरोपित पिता-पुत्रों पर
हत्या के प्रयास का मामला दर्ज
भोपाल। नवदुनिया प्रतिनिधि
नजीराबाद इलाके में खेत में लगे पेड़ काटने का विरोध करने पर किसान की जान पर बन आई। पड़ोसी ने अपने बेटों के साथ मिलकर पहले किसान से मारपीट की। इसके बाद केरोसिन डालकर जिंदा जलाने का प्रयास किया। शिकायत मिलने पर पुलिस ने आरोपितों के खिलाफ हत्या के प्रयास का केस दर्ज कर लिया है।
नजीराबाद पुलिस के मुताबिक पेशे से किसान अशोक नामदेव (30) भुजपुरा में रहता है। उसके खेत के पड़ोस में मोतीलाल कुर्मी का खेत है। सीमा विवाद से बचने के लिए अशोक ने अपने खेत की मेढ़ पर जगह-जगह पेड़ लगा दिए थे। रविवार को मोतीलाल अपने खेत में बोवनी करने के लिए ट्रैक्टर चला रहा था। इस दौरान मोतीलाल और उसके पुत्रों ने अशोक के खेत की मेढ़ पर लगे पेड़ काट दिए। इस बात का पता चलने पर शाम करीब 4ः30 बजे अशोक अपने खेत पर पहुंचा और मोतीलाल से पेड़ काटने की वजह पूछी। इस मुद्दे पर विवाद करते हुए मोतीलाल और उसके बेटों राधेश्याम, जगदीश और प्रकाश ने अशोक के साथ मारपीट कर दी। साथ ही अशोक के ऊपर केरोसिन फेंककर आग लगा दी। आग लगने से अशोक के दोनों पैर झुलस गए। शिकायत मिलने पर पुलिस ने पिता-पुत्रों के खिलाफ हत्या के प्रयास का केस दर्ज कर लिया है। वारदात के बाद आरोपित घर से फरार हो गए हैं। पुलिस उनकी तलाश कर रही है।
-----------
Posted By: Nai Dunia News Network